อธิบดีกรมควบคุมมลพิษ ระบุ สถานการณ์หมอกควันในภาพรวมค่อนข้างรุนแรง แนะประชาชนดูแลสุขภาพตัวเอง
อธิบดีกรมควบคุมมลพิษ ระบุ สถานการณ์หมอกควันในภาพรวมค่อนข้างรุนแรง แนะประชาชนดูแลสุขภาพตัวเอง หากพบการเผาในพื้นที่ให้รีบแจ้งเจ้าหน้าโดยด่วนนายประลอง ดำรงค์ไทย อธิบดีกรมควบคุมมลพิษ เปิดเผยว่า ขณะนี้ในกลุ่มของจังหวัดภาคเหนือโดยเฉพาะ 9 จังหวัด สถานการณ์หมอกควันค่อนข้างรุนแรง เนื่องจากมีหมอกควันที่เกิดทั้งในประเทศและหมอกควันข้ามแดนจากประเทศเพื่อนบ้าน ซึ่งในภาพรวมจึงมีหมอกควันค่อนข้างสูง ในบางจุดและบางจังหวัด ซึ่งพบค่าฝุ่นละลองขนาดเล็ก PM2.5 กว่า 200 - 300 ไมโครกรัมต่อลูกบาศก์เมตร ในพื้นที่ของจังหวัดเชียงราย อำเภอแม่สาย จังหวัดเชียงใหม่ และจังหวัดแม่ฮ่องสอน ขณะนี้หน่วยงานที่เกี่ยวข้องเร่งหามาตรการในการแก้ไขปัญหาอย่างต่อเนื่อง เนื่องจากกลุ่มจังหวัดดังกล่าว ส่วนใหญ่มีพื้นที่เป็นแอ่งกะทะ ทำให้การฟุ้งของหมอกควันลอยขึ้นไปได้ลำบาก ต้องเฝ้าระวังเป็นพิเศษ สำหรับปัญหาหมอกควันในประเทศกระทรวงมหาดไทยและหน่วยงานที่เกี่ยวข้องได้กำหนดมาตรการแก้ปัญหาแบ่งเป็น ด้านการสร้างจิตสำนึก ด้านการบัญชาการ ด้านการลดเชื้อเพลิง เนื่องจากปริมาณเชื้อเพลิงที่สะสมมา 2 - 3 ปีที่ผ่านมา เมื่อเกิดไฟไหม้ขึ้น ทำให้เกิดการลุกลามที่รวดเร็ว ซึ่งได้ระดมเจ้าหน้าที่ตำรวจ ทหาร อาสาสมัครและเจ้าหน้าที่ที่เกี่ยวข้องปฏิบัติงานอย่างเต็มที่ ส่วนการแก้ปัญหาระหว่างประเทศมีการประชุมร่วมกับหลายๆ ประเทศ เพื่อร่วมกันป้องกันแก้ไข พร้อมย้ำให้ประชาชนสวมหน้ากากอนามัยเมื่อออกนอกบ้าน และหากพบการเผาในพื้นที่ จุดฮอตสปอต ให้รีบแจ้งเจ้าหน้าที่โดยด่วน